РЕПУБЛИКА СРБИЈА

НАРОДНА СКУПШТИНА

Одбор за заштиту животне средине

19 Број: 06-2/469-21

15. новембар 2021. године

Б е о г р а д

ЗАПИСНИК

18. СЕДНИЦЕ OДБОРА ЗА ЗАШТИТУ ЖИВОТНЕ СРЕДИНЕ,

ОДРЖАНЕ 15. НОВЕМБРА 2021. ГОДИНЕ

 Седница је почела у 12,05 часова.

 Седницом је председавао проф. др Љубинко Ракоњац, председник Одбора.

 Седници су присуствовали чланови Одбора: заменик председника Одбора Жарко Богатиновић, Драгана Радиновић, Марија Тодоровић, Марко Младеновић, Томислав Јанковић, Весна Кришанов, Јелена Обрадовић, Невенка Костадинова, Драган М. Марковић, Акош Ујхељи и Јасмина Каранац, као и заменици чланова Одбора: Оља Петровић (заменик члана Марка Парезановића) и Горан Тасић (заменик члана мр Дејана Раденковића).

Седници нису присуствовали чланови Одбора: Гојко Палалић, Марко Парезановић, Александар Југовић, мр Дејан Раденковић и Мина Китановић.

 Седници су присуствовале и представнице Министарства за заштиту животне средине: Јелена Танасковић, државна секретарка и Дијана Станковић, начелница Одељења за буџет, као и представницe Министарства финансија: Драгана Ђорђeвић и Мирјана Лукић из Сектора буџета, као и представник Зелене столице Мирослав Мијатовић из Подрињског антикорупцијског тима.

 На предлог председника Одбора, са 14 гласова „за“, једногласно, усвојен је следећи:

Д н е в н и р е д :

1. Разматрање Предлога закона о буџету Републике Србије за 2022. годину, Раздео 25 – Министарство заштите животне средине.

Пре преласка на рад по утврђеном дневном реду, са 14 гласова „за“, једногласно, усвојен је Записник 17. седнице Одбора за заштиту животне средине, одржане 8. новембра 2021. године.

Прва тачка дневног реда – **Разматрање Предлога закона о буџету Републике Србије за 2022. годину, Раздео 25 – Министарство заштите животне средине**

Председник Одбора проф. др Љубинко Ракоњац констатовао је да, на основу члана 173. Пословника Народне скупштине, пре претреса на седници Народне скупштине, предлог буџета могу разматрати одбори Народне скупштине, у складу са својим делокругом, који своје извештаје достављају надлежном одбору, односно Одбору за финансије, републички буџет и контролу трошења јавних средстава, а известилац одбора има право да образлаже извештај на почетку претреса предлога буџета на седници надлежног одбора.

Јелена Тансковић, државна секретарка у Министарства заштите животне средине, на почетку свог излагања, изразила је своје задовољство опредељеним средствима из буџета, истакавши да се тиме јасно показује да је екологија један од три приоритета Владе Републике Србије. По први пут су издвојена средства у укупном износу од 15 милијарди 401 милион и 911 хиљада динара. Поред ових средстава, 9 милијарди динара из кредитне линије могу се повући из кредита Банке Савета Европе за два капитална пројекта. Изнела је да је за Пројекат изградње пречистача за прераду отпадних вода и недостајаће канализационе мреже у 26 јединица локалне самоуправе предвиђено 1,2 милијарди динара. Нагласила је да је овим предлогом буџета Министарству заштите животне средине опредељено 24 милијарде динара, а да је Министарству грађевине је опредељено 12 милијарди динара за пројекте који се тичу заштите животне средине, и то изградње рециклажних центара, као и изградње пречистача за отпадне воде и недостајућих канализационих мрежа, што укупно износи 36 милијарди динара. У оквиру Зелене агенде, планирано је укупно 6,5 милијарди динара, од чега је 3 милијарде динара опредељено за рециклажну индустрију, 1,25 милијарди динара за пројекат даљинског грејања и изградње топлане у Крагујевцу, 1,1 милијарда за пројекат изградње постројења за пречишћавање отпадних вода и недостајаће канализације, са могућношћу повлачења 8 млијарди динара из кредита. Планирана је изградња канализационе мреже у 26 јединица локалне самоуправе, подељених у три групе. У првој групи се налазе општине: Бачка Паланка, Бечеј, Нова Варош, Бач, Бољевац, Прибој, Апатин и Бела Паланка, у другој групи су општине: Пећинци, Лапово, Темерин, Петровац на Млави, Неготин, Горњи Милановац и Велико Градиште, а у трећој групи су општине: Рума, Нови Kнежевац, Рашка, Копаоник, Осечина, Димитровград, Књажевац, Бајна Башта, Србобран, Дивчибаре, Ражањ и Бабушница. Истакла је важност пројектa изградње осам рециклажних центара, који ће покривати 50 јединица локалне самоуправе, финансиран од стране Европске банке за реконструкцију и развој, који је планиран у две фазе. Првом фазом обухваћени су: Ваљево, Колубара, Каленић, а у плану је да се придруже и Сомбор, Ужице, Дубоко и Нова Варош, док би друга фаза обухватала: Пирот, Пожаревац, Сремску Митровицу и Инђију.

Додала је да је издвојено 150 милиона динара за набавку нових електричних и хибридних возила, 150 милиона динара за замену ложишта у индивидуалним котларницама, 200 милиона динара за замену котларница у јавним установама, 315 милиона динара за финансирање и проширење мреже заштићених подручја, као и 100 милиона динара за пошумљавање. За санацију, рекултивацију и затварање градских несанитарних депонија издвојено је 350 милиона динара. Подсетила је да је ове године финансирана завршна фаза затварања несанитарне депоније Прелићи у Чачку, као и у Трстенику, Бечеју и Бачу.

Локалним самоуправама које нису биле у могућности да самостално финансирају изградњу система за управљање отпадом опредељено је 400 милиона динара, 600 милиона динара опредељено је у наредне три године за чишћење историјског отпада, 100 милиона динара за чишћење дивљих депонија и увођење видео надзора како би се спречило да се поновно формирају на истом месту. Нагласила је да је током ове године купљено 3200 канти, 2900 контејнера, 7 чистилица и 3 камиона смећара и додала да је за наредну годину опредељено 360 милиона динара управо за набавку опреме за комунални отпад. На крају свог излагања, додала је да је 200 милиона динара опредељено за изградњу пречистача отпадних вода и недостајаће канализационе мреже у Зубин Поток.

Мирјана Лукић, из Сектора за буџет у Министарству финансија, истакла је да је Предлог закона о буџету за 2022. годину направљен у складу са макроекономским оквиром који је дефинисан фискалном стратегијом за 2022. годину, са пројекцијама за 2023. и 2024. годину. Предвиђен је раст БДП-а у износу од 4,5% . У складу са тим је планиран и дефицит за 2022. годину у износу од 3% БДП-а, односно 200,2 милијарде динара. Предвиђен је и благи раст приходне стране буџета, као и смањење расходне стране буџета. Планирани су свеукупни расходи и издаци у износу од 1717 милијарди динара, што представља смањење у износу 76 милијарди динара, односно 4,24% у односу на ребаланс буџета из октобра месеца. Предвиђени су приходи у износу од 1517 милијарди динара, што је 28 милијарди динара више, односно 1,88% у односу на ребаланс буџета из октобра месеца. Нагласила је да је за Министарство заштите животне средине опредељено 15,4 милијарди динара, што представља 4,3 милијарде динара више, тј. 38,96% у односу на ребаланс буџета из октобра месеца, односно увећање од 7,1 милијарди динара или 85,2% у односу на Буџет за 2021.године.

У дискусији су учествовали: Јасмина Каранац, Томислав Јанковић, Невенка Констадинова, Јелена Танасковић, проф. др Љубинко Ракоњац и Мирослав Мијатовић.

У дискусији је истакнуто да никада до сада није оволики износ био опредељен за заштиту животне средине, што указује на то да је овој власти животна средина високо на листи приоритета. Постављено је питање да ли јединице локалних самоуправа већ имају припремљене неке пројекте у плану, да ли су оспособљене за писање пројеката и да ли поседују капацитете да их спроведу, чиме би се реализовала могућност повлачења 9 милијарди динара из кредита.

Објашњено је да 26 јединица локалне самоуправе има израђене пројекте, да се интензивно ради на провери и евентуалној доради пројеката, будући да је већина пројеката планирана врло амбициозно, што би у будућности могло резултирати великим расходима, када се ради о пречистачима отпадних вода. Ова година је прошла у провери капацитета. За првих 8 општина ће почетком следеће године бити расписан тендер, док се за остале увелико проверава пројектно-техничка документација и раде се додатне студије. Што се тиче пројекта даљинског грејања у Крагујевцу, за њега ће бити искоришћено милијарду динара, који се могу повући из кредита, будући да ће пројекат почетком следеће године свакако бити завршен, као и санација пепелишта. Што се тиче изградње рециклажних центара, кредитор EBRD-а ће ангажовати свог консултанта, који ће припремити тендер за прву фазу, а већ је проверена пројектно-техничка документација за изградњу прва четири рециклажна центра.

Постављено је питање да ли су одвојена средства за научно-истраживачки развој. Дат је пример града Сремска Митровица, где се реализује пројекат изградње Центра за одрживи развој, који би садржао четири подцентра: за енергетску ефикасност, обновљиве изворе енергије и за обуку оператера. Регионална развојна агенција је конкурисала за један пројекат код немачког Министарства екологије и добила средства за обуку оператера. Постављено је питање да ли постоји могућност да се одвоје средства за изградњу оваквог центра.

Појашњено је да је изградња рециклажног центра у Сремској Митровици предвиђена у другој фази и да је пројектована вредност овог пројеката 3 милиона евра, али да консултанти EBRD-а раде на провери пројектно-техничке документације, па се сама вредност пројекта може повећати.

Што се тиче финансирања невладиних организација, за те сврхе опредељено је 40 милиона динара. Биће објављен конкурс.

Постављено је питање да ли су опредељена средства за општине и градове Пчињског округа, као и на који начин ће бити утрошена средства од 100 милиона динара опредељена за пошумљавање. Дат је пример Босилеграда, који је окружен шумама, али које се све више секу и које имају проблем са сушењем четинара, па би требало очистити проблематично подручје и затим пошумити. Постоји могућност и прекограничних пројеката, јер је исти проблем присутан и у Македонији и у Бугарској.

Истакнуто је да свака јединица локалне самоуправе има право да се јави на конкурс, који ће Министарство заштите животне средине објавити на свом званичном сајту и тако конкурисати за средства, уколико имају спремне пројекте. Појашњено је да су средства за изградњу пречистача за отпадне воде и непостојеће канализационе мреже за градове Пчињског округа предвиђена кроз раздео буџета Министарства грађевине, у оквиру кинеског кредита за 65 јединица локалне самоуправе.

 Сугерисано је да, ако Министарство заштите животне средине жели да буде транспарентно, индикатори (базне вредности) морају бити јасније одређени, како би се видело за шта је тачно потрошен опредељени новац. Дат је пример смањења загађења ваздуха из индивидуалних ложишта, где је као јединица мере истакнут број спроведених конкурса и постављено је питање да ли би као индикатор могло да се наведе колико домаћинстава је заменило индивидуалне котлове. Код пошумљавања је индикатор такође конкурс, па је постављено питање да ли би индикатор могао да буде број хектара који се пошумљавају или број или врста садница. Постављено је питање на шта се односе накнаде у натури (администрација и управљање), за које је опредељено милион и 800 000 динара, као и надокнада трошкова за запослене под бројем 415, за шта је опредељено милион и 457 000 динара.

 Појашњено је да се не могу унапред прецизирати врсте којима ће бити пошумљено одређено подручје, док се не распише конкурс, с обзиром на то да се врсте бирају на основу типа земљишта као и многих других фактора.

 Постављено је питање зашто постоји диспропорција између интервентних мера у вандредним околностима загађења животне средине и других интервентних мера под 454 – специјализоване услуге 20 милиона динара, и код техничке помоћи за припрему пројектне документације од 60 милиона динара, као и колико се тачно средстава опредељује за праћење квалитета ваздуха, а колико за праћење квалитета воде и за праћење квалитета земљишта, будући да су средства за ове активности приказана збирно. Постављено је и питање када ће бити израђена Карта ерозије.

 Појашњено је да ће 150 000 садница бити посађено ове године на 420 хектара из средстава опредељених за пошумљавање, али и да неке јединице локалних самоуправа још увек раде на пошумљавању, па ће Министарство заштите животне средине након завршетка процеса имати прецизне податке, на основу извештаја који ће бити поднети. Рок за завршетак пошумљавања је 31.12.2020. године, осим ако се ради о капиталним пројектима које се планирају вишегодишње кроз буџет (рекултивација несанитарних депонија). Указано је на то да се у граду Нишу већ други пут понавља конкурс за замену индивидуалних котларница, јер се нико није пријавио, сходно томе Министарство заштите животне средине у том случају једино може да сугерише јединицама локалне самоуправе да повећају проценат удела у субвенционисању, како би становништво мотивисали да се пријаве на конкурс. Због свега наведеног, индикатор јесте број конкурса. Појашњено је да милион и 800 000 динара планирано за пакетиће за запослене – накнаде у натури, док је милион и 457 000 опредељено за превоз запослених и одвојени живот.

Што се тиче смањених средстава у оквиру интервентних мера, појашњено је да је то законом врло специфично дефинисано у смислу кад је уопште могуће интервентно реаговати из републичког буџета. Раније је за ту намену било опредељено више средстава, која нису могла бити утрошена, па је зато сада прецизно дефинисано за коју намену се предвиђају (санација Потпећког језера, за ланчанице за прекогранични отпад и сл.). Израда Карте ерозије је у плану. Средства за праћење квалитета ваздуха, квалитета воде и квалитета земљишта предвиђена су код Агенције за заштиту животне средине.

На предлог председника Одбора, у складу са чланом 173. став 2. Пословника Народне скупштине, Одбор за заштиту животне средине је, са 14 гласова „за“, једногласно, одлучио да предложи Одбору за финансије, републички буџет и контролу трошења јавних средстава да прихвати у начелу Предлог закона о буџету Републике Србије за 2022. годину, Раздео 25 – Министарство заштите животне средине.

За известиоца Одбора на седници Одбора за финансије, републички буџет и контролу трошења јавних средстава одређен је проф. др Љубинко Ракоњац, председник Одбора.

 Седница је завршена у 12,55 часова.

 СЕКРЕТАР ПРЕДСЕДНИК

 Милица Башић проф. др Љубинко Ракоњац